Tveimur starfsmönnum fiskimjölsverksmiðju HB-Granda hf. á Akranesi var í dag sagt upp störfum . Guðrún Alda Elísdóttir starfsmannastjóri fyrirtækisins staðfesti þetta í samtali við Skessuhorn og sagði ástæðu uppsagnanna vera skipulagsbreytingar . Hún vildi ekki ræða málið að öðru leyti og vísaði á Vilhjálm Vilhjálmsson deildarstjóra uppsjávarvinnslu fyrirtækisins en hann er í sumarfríi . Samkvæmt heimildum Skessuhorns verður einungis einn starfsmaður eftir í verksmiðjunni eftir þessar uppsagnir og því ljóst að ekki verði um mikla starfsemi þar á næstunni . Fyrir nokkru var tilkynnt um fimm vikna sumarlokun í frystihúsi fyrirtækisins á Akranesi og hefur svo löng sumarlokun ekki átt sér stað áður . Af því tilefni ritaði formaður Verkalýðsfélags Akraness á heimasíðu félagsins að vegna samdráttar í starfsemi HB Granda á Akranesi hafi myndast sprunga í fjöregg Skagamanna . Ekki náðist í Eggert Guðmundsson forstjóra fyrirtækisins við vinnslu þessarar fréttar .